Izložba „Tradicionalno - moderno“, u organizaciji Odbora slikarsko-grafičke sekcije ULUPUDS-a (Udruženje likovnih umetnika primenjenih umetnosti i dizajnera Srbije), održaće se i ove godine u Velikoj galeriji SKC Beograd. 

Svoje radove premijerno će izložiti 53 autora, u okviru dva termina.

„Tradicionalno - moderno“ 1

 23.11.2018. u 19 časova / slike, ikone, mozaici i objekti / do 10.12.2018.
„Tradicionalno - moderno“ 2

 14.12.2018. u 19 časova / slike i radovi na papiru (grafika, ilustracija…) / do 31.12.2018.

O izložbi
„Godišnja kolektivna izložba Slikarsko-grafičke sekcije ULUPUDS-a, u koju su uključena i dela umetnika ostalih sekcija Udruženja, nudi presek savremenog vizuelnog stvaralaštva kroz mnoštvo medijuma, negujući pre svega individualni razvoj umetnika kroz dva narativa: dela koja su formalistički i ikonografski okrenuta prošlosti i dela koja kroz modernu vizuru i formu tumače tu prošlost.

Kroz modernu, često apstraktnu formu i asocijativnost podstaknutu najnovijim tehničko-tehnološkim pristupima koji potpomažu delu da se udalji od tradicionalno poimane umetnosti, umetnik teži da kroz nove pristupe koje moderno doba donosi sa sobom, preispita breme prošlosti i etablira svoj odnos prema njoj.

Savremeni umetnički tokovi nastavljaju da preispituju odnos prema nasleđenom, što nam razvoj drugih naučnih disciplina i nastanak novih i te kako omogućava. Na taj način svaki umetnik ima tu slobodu da kroz sve više (ne)tradicionalnih medijuma preispituje nasleđe modernog društva, ali uvek u korelaciji sa onim iz prošlosti. Kod nekih, tradicionalno je vidljivo u ikonografiji i kompoziciji dela, dok se kod drugih prednost daje konceptu i kultu novog i drugačijeg. Ono što ova izložba nudi upravo je duh vremena sadašnjosti, kroz dela okrenuta ka prošlom ili kroz dela koja pokušavaju da prozru budućnost.

Moderno, kao svojevrsni nikad završeni projekat, pre svega teži da upravlja našim odnosima - kako ćemo se postaviti prema tradicionalnom, da li tradiciju negirati, preispitivati, oponašati ili pak ignorisati. Sa druge strane na tradicionalnom je da se izbori za sopstveni primat, shodno duhu vremena u kome obitava. Nekad to zna da bude teška borba. A upravo u tome leži još veća želja da se na tradiciju iznova pozivamo.“

Julija Bašić, istoričar umetnosti i kustos
